2016. gada 5. oktobrī

***Pasniegs Veselības gada balvu 2016***

***6. oktobrī Latvijas Ārstu biedrība (LĀB) pasniegs ikgadējo Veselības gada balvu. Svinīgā apbalvošanas ceremonijā, kas notiks koka ēku renovācijas entrā „Koka Rīga” tiks godināti desmit laureāti – pārtikas ražotāji, sabiedriskās organizācijas, pašvaldības un cilvēki, kas ar savu darbību veido izpratni par sabiedrības veselību. Balvu par mūža ieguldījumu veselības veicināšanā šogad saņems Latvijas sporta veterānu un senioru savienības vadītājs Daumants Znatnajs.***

Pirms četriem gadiem Latvijas Ārstu biedrība iedibināja „Veselības gada balvu”, kas ir atzinība par paveikto darbu Latvijas sabiedrības veselībā. Šo balvu piešķir desmit nominācijās par nozīmīgu ieguldījumu tautas sporta attīstībā, par ieguldījumu Latvijas ekoloģijā un vides veselībā, par veselīga uztura ražošanu, par profilakses darbu sabiedrības veselības veicināšanā u.tml.

Pasniedzot šo balvu, Latvijas Ārstu biedrība aktualizē veselīgas vides nozīmi sabiedrības veselībā un valsts nākotnes attīstībā kopumā. Tas nozīmē ne tikai rūpes par cilvēka fizisko, bet arī psihoemocionālo veselību, par tīrām upēm, ezeriem un jūrām, par veselīgu pārtiku un fiziskajām aktivitātēm. Mums ir svarīgi, lai nākamās paaudzes dzīvotu tīrā un veselīgā vidē, ēstu veselīgu pārtiku, elpotu nepiesārņotu gaisu un dzertu tīru ūdeni, lai mūsu laukus neapsmidzinātu ar pesticīdiem un herbicīdiem, lai mēs nepapildinātu pasaules plastmasas maisiņu kalnus, lai sportotu un būtu laimīgi.

Veselības gada balvas pasniegšanas svinīgajā ceremonijā, ko 6. oktobrī tiešajā ēterā raidīs „Rīga TV24”, tiks godināti desmit laureāti un pasniegta arī viena īpašā balva. Nominantus balvas saņemšanai izvirza Latvijas Ārstu biedrība, valsts un sabiedrisko organizāciju pārstāvji.

Veselības gada balvas 2016 pasniegšanas svinīgo ceremoniju vadīs Latvijas Ārstu biedrības prezidents Pēteris Apinis, cienījami profesori Jānis Vētra, Ivars Kalviņš, Ilmārs Dūrītis un Arvīds Barševskis, bet par dzīvespriecīgu noskaņojumu gādās bērnu vokālais ansamblis „Dzeguzīte”.

Veselības gada balvas ceremoniju atbalsta A/S „*Olainfarm*”, aptieku uzņēmums „Mēness aptieka”, SIA „Veselības centrs 4”, „*Arbor Medical* korporācija”, veselības grupa MFD, SIA „Roche”, SIA „E. Gulbja laboratorija”.

**Veselības gada balvas 2016 pasniegšanas svinīgā ceremonija atkārtojumā būs skatāma „Rīga TV24” 9. oktobrī plkst. 13.00.**

Sendija Burka-Šaicanova,

LĀB mediju projektu vadītāja,

tālr. 29144236, e-pasts: sendija@arstubiedriba.lv